तुर्की की सरकार को नाज़िम हिक़मत के कम्युनिस्ट विचार पसन्द नहीं आए और उसने उन्हें पाँच साल के लिए जेल में ठूँस दिया। इसके बाद 1935 में उनके दो कविता-संग्रह एक साथ प्रकाशित हुए। पहले संग्रह के नाम था -- शबीहें और दूसरे संग्रह का नाम था -- तारन्ता बाबू के नाम ख़त। तारन्ता बाबू उनकी पत्नी का नाम था। 1936 में नाज़िम हिक़मत की किताब आई -- जर्मन फ़ासिज्म और उसका जातिवादी सिद्धान्त। हर किताब प्रकाशित होने के साथ ही उनकी क़ैद की सज़ा बढ़ती चली गई। फिर 1938 में उनपर ’कम्युनिस्ट’ होने के लिए मुक़दमा चला और उन्हें 28 साल की क़ैद की सज़ा दी गई। लेकिन बाद में 1950 में विश्व जनमत के दबाव में 17 साल की क़ैद के बाद उन्हें जेल से रिहा कर दिया गया। जेल से बाहर आते ही उन्हें पता लगा कि सरकार उन्हें फिर से जेल में ठूँसने की साज़िश कर रही है। इसके बाद मछुआरों की एक नौका में छिपकर उन्होंने तुर्की छोड़ दिया। रोमानिया जाने एक जहाज़ ने बीच समुद्र में उनको बचाया। फिर 1951 में तुर्की ने उनकी तुर्की की नागरिकता ख़त्म कर दी।